CELEX: 32017D1225
Language: bg
Date: 2017-06-16 00:00:00
Title: Решение (ЕС) 2017/1225 на Съвета от 16 юни 2017 година за отмяна на Решение 2010/288/ЕС относно наличието на прекомерен дефицит в Португалия

7.7.2017   
            
            
               BG
            
            
               Официален вестник на Европейския съюз
            
            
               L 174/19
            
         РЕШЕНИЕ (ЕС) 2017/1225 НА СЪВЕТА
   от 16 юни 2017 година
   за отмяна на Решение 2010/288/ЕС относно наличието на прекомерен дефицит в Португалия
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 12 от него,
   като взе предвид препоръката на Европейската комисия,
   като има предвид, че:
   
               (1)
            
            
               На 2 декември 2009 г., въз основа на препоръка, отправена от Комисията, Съветът реши чрез Решение 2010/288/ЕС (1) в съответствие с член 126, параграф 6 от Договора, че в Португалия е налице прекомерен дефицит. Съветът отбеляза, че планираният бъджетен дефицит е бил 5,9 % от БВП през 2009 г., което надвишава референтната стойност от 3 % от БВП съгласно Договора. Консолидираният брутен държавен дълг (който от 2005 г. насам беше над референтната стойност от 60 % по Договора) се планираше да достигне 74,5 % от БВП през 2009 г.
            
         
               (2)
            
            
               На 2 декември 2009 г., в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета (2) и въз основа на препоръка на Комисията, Съветът отправи към Португалия препоръка за преодоляване на прекомерния дефицит най-късно до края на 2013 г. Съветът също така определи 2 юни 2010 г. за краен срок за предприемане на ефективни действия.
            
         
               (3)
            
            
               След като португалските органи поискаха финансова помощ от Съюза, държавите членки, чиято парична единица е еврото, и Международния валутен фонд (МВФ), Съветът предостави финансова помощ на Португалия (3). Меморандумът за разбирателство относно специфичните условия на икономическата политика между Комисията и португалските органи беше подписан на 17 май 2011 г. След това Съветът отправи към Португалия две нови препоръки (на 9 октомври 2012 г. и на 21 юни 2013 г.) въз основа на член 126, параграф 7 от Договора, с което бе удължен срокът за коригиране на прекомерния дефицит съответно до 2014 г. и 2015 г. И в двата случая Съветът счете, че Португалия е предприела ефективни действия, но са настъпили неочаквани неблагоприятни икономически събития със значими отрицателни последици за държавните финанси. В съответствие с член 10, параграф 2, буква а) от Регламент (ЕС) № 472/2013 на Европейския парламент и на Съвета (4) Португалия беше освободена от изискване за отделно докладване по процедурата при прекомерен дефицит и докладваше в рамките на своята програма за макроикономически корекции (5).
            
         
               (4)
            
            
               В съответствие с член 126, параграф 8 от Договора на 12 юли 2016 г. Съветът реши, че Португалия не е предприела ефективни действия в отговор на препоръката на Съвета от 21 юни 2013 г. На 8 август 2016 г. Съветът прие решение в съответствие с член 126, параграф 9 от Договора за отправяне на предизвестие към Португалия за предприемане на преценените за необходими мерки за намаляване на дефицита с цел преодоляване на положението на прекомерен дефицит, като определи нов краен срок за коригиране — до 2016 г. Съветът също така определи 15 октомври 2016 г. за краен срок за предприемане на ефективни действия.
            
         
               (5)
            
            
               На 16 ноември 2016 г. Комисията заключи, че Португалия е предприела ефективни действия в съответствие с решението на Съвета от 8 август 2016 г. съгласно член 126, параграф 9 от Договора.
            
         
               (6)
            
            
               В съответствие с член 4 от Протокола относно процедурата при прекомерен дефицит, приложен към Договорите, Комисията предоставя статистическите данни за изпълнението на процедурата. Като част от прилагането на този протокол държавите членки трябва да предоставят статистически данни за бюджетния дефицит и държавния дълг, както и за другите свързани с тях променливи два пъти годишно, а именно преди 1 април и преди 1 октомври, в съответствие с член 3 от Регламент (ЕО) № 479/2009 на Съвета (6).
            
         
               (7)
            
            
               Съветът взема решение за отмяна на решение за наличие на прекомерен дефицит въз основа на предоставените статистически данни. Същевременно дадено решение относно наличието на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност по Договора от 3 % от БВП (7).
            
         
               (8)
            
            
               Въз основа на данните, предоставени от Комисията (Евростат) в съответствие с член 14 от Регламент (ЕО) № 479/2009 след уведомлението, изпратено от Португалия през април 2017 г., програмата за стабилност за периода 2017—2021 г. и прогнозата на Комисията от пролетта на 2017 г. са обосновани следните заключения:
               
                           —
                        
                        
                           След като достигна 4,4 % от БВП през 2015 г. (3,1 % от БВП без еднократните мерки), буджетният дефицит намаля до 2,0 % от БВП през 2016 г. (2,3 % от БВП без еднократните мерки). В сравнение с целите, заложени в бюджета за 2016 г., намаляването на дефицита през 2016 г. се дължи главно на ограничаването на текущите разходи (с – 0,9 % от БВП), особено в междинното потребление, и на по-ниското изпълнение на капиталовите разходи (– 0,5 % от БВП), което компенсира недостига на приходи (1,1 % от БВП) както за данъчните, така и за неданъчните приходи.
                        
                     
                           —
                        
                        
                           Според програмата за стабилност за периода 2017—2021 г., представена от португалското правителство на 28 април 2017 г., се планира бюджетният дефицит да намалее до 1,5 % от БВП през 2017 г. и до 1,0 % от БВП през 2018 г. В прогнозата на Комисията от пролетта на 2017 г. се предвижда дефицит от 1,8 % от БВП през 2017 г. и 1,9 % от БВП през 2018 г., т.е. под референтната стойност по Договора от 3 % от БВП през прогнозния период. Тези прогнози не отчитат потенциалното увеличаване на дефицита поради въздействието на мерките за подпомагане на банките, които трябва да не излагат на риск трайното намаляване на дефицита.
                        
                     
                           —
                        
                        
                           През 2016 г. структурното салдо, т.е. салдото по консолидирания държавен бюджет, коригирано спрямо фазата на икономическия цикъл, минус еднократните и другите временни мерки, се е подобрило с 0,3 % от БВП.
                        
                     
                           —
                        
                        
                           Съотношението на брутния държавен дълг към БВП е нараснало на 130,4 % през 2016 г. от 129 % през 2015 г. вследствие на увеличаващите дълга корекции наличности-потоци. В прогнозата на Комисията от пролетта на 2017 г. се предвижда съотношението на дълга да намалее на 128,5 % през 2017 г. и 126,2 % през 2018 г. вследствие на първични излишъци.
                        
                     
         
               (9)
            
            
               В съответствие с член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
            
         
               (10)
            
            
               Според Съвета прекомерният дефицит в Португалия е бил коригиран и следователно Решение 2010/288/ЕС следва да бъде отменено.
            
         
               (11)
            
            
               Считано от 2017 г., т.е. годината след корекцията на прекомерния дефицит, по отношение на Португалия се прилага предпазната част на Пакта за стабилност и растеж и тя следва да напредва с подходящ темп към постигане на средносрочната бюджетна цел, включително като спазва целевия показател за разходите и съблюдава критерия за дълга в съответствие с член 2, параграф 1а от Регламент (ЕО) № 1467/97,
            
         ПРИЕ НАСТОЯЩОТО РЕШЕНИЕ:
   Член 1
   Въз основа на цялостната оценка прекомерният дефицит в Португалия се счита за коригиран.
   Член 2
   Решение 2010/288/ЕС се отменя.
   Член 3
   Адресат на настоящото решение е Португалската република.
   
      Съставено в Люксембург на 16 юни 2017 година.
      
         
            За Съвета
         
         
            Председател
         
         E. SCICLUNA
      
   
   
      (1)  Решение 2010/288/ЕС на Съвета от 2 декември 2009 г. относно наличието на прекомерен дефицит в Португалия (ОВ L 125, 21.5.2010 г., стр. 44).
   
      (2)  Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (ОВ L 209, 2.8.1997, стр. 6)
   
      (3)  Решение за изпълнение 2011/344/ЕС на Съвета от 17 май 2011 г. за предоставяне на финансова помощ за Португалия от страна на Съюза (ОВ L 159, 17.6.2011 г., стр. 88).
   
      (4)  Регламент (ЕС) № 472/2013 на Европейския парламент и на Съвета от 21 май 2013 г. за засилване на икономическото и бюджетно наблюдение над държавите членки в еврозоната, изпитващи или застрашени от сериозни затруднения по отношение на финансовата си стабилност (ОВ L 140, 27.5.2013 г., стр. 1).
   
      (5)  Всички документи, свързани с процедурите при прекомерен дефицит, са достъпни на следния електронен адрес: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/excessive-deficit-procedures-overview_en
   
      (6)  Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (ОВ L 145, 10.6.2009 г., стр. 1).
   
      (7)  Съгласно „Подробните указания за изпълнението на Пакта за стабилност и растеж и насоките относно формата и съдържанието на програмите за стабилност и за конвергенция“, приети от Икономическия и финансов комитет на 5 юли 2016 г., достъпни на: http://ec.europa.eu/economy_finance/economic_governance/sgp/legal_texts/index_en.htm